## La Jove Orquestra de la Generalitat convoca audicions per a set especialitats instrumentals

*** Les audicions cobriran nou places vacants de flauta, oboé, clarinet, fagot, trompa, arpa i piano
* Les audicions es faran del 3 al 9 de març i els aspirants poden enviar les seues sol·licituds fins al 9 de febrer per via telemàtica**

La Jove Orquestra de la Generalitat (JOGV), unitat artística dependent de l’Institut Valencià de Cultura, ha obert la convocatòria d’audicions per a cobrir nou places de jóvens músics en set especialitats instrumentals: flauta, oboé, clarinet, fagot, trompa, arpa i piano.

Poden concórrer a les audicions de la Jove Orquestra de la Generalitat músics d’entre 16 i 26 anys, valencians o residents a la Comunitat Valenciana que hagen finalitzat els estudis corresponents al tercer cicle del grau mitjà de les ensenyances de música.

Les audicions tindran lloc a València del 3 al 9 de març i els aspirants poden enviar les seues sol·licituds fins al 9 de febrer per via telemàtica en la [pàgina web de l’IVC](http://ivc.gva.es/). Les llistes definitives dels aspirants admesos per a fer les proves es faran públiques el dia 21 febrer i en esta mateixa relació figurarà el calendari de realització de les proves de cada una de les especialitats instrumentals convocades.

Les audicions constaran de dos exercicis en el cas dels instruments de vent: una obra de lliure elecció d’una llista publicada en les bases i un fragment de repertori orquestral determinat pel tribunal. En el cas del piano i l’arpa, només es farà el segon exercici.

Els músics que superen les proves i siguen seleccionats passaran a ser membres titulars de la JOGV i podran participar en les trobades a les quals siguen convocats. El període de permanència com a membre titular serà de dos anys, que podran prorrogar-se mitjançant la nova concurrència i superació de les audicions de selecció convocades anualment, i sempre que l’aspirant no supere el límit d’edat de 26 anys.

**La Jove Orquestra de la Generalitat Valenciana**

La Jove Orquestra de la Generalitat Valenciana depén de la Direcció Adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

El director des d’estiu de 2024 és Ricardo Casero Garrigues, nascut a València i actual director musical i artístic de l’Orquestra Reino de Aragón, una formació orquestral resident a l’Auditori de Saragossa. Casero és graduat amb honors per les més altes institucions a Espanya, els Estats Units i Anglaterra, també és membre Fullbright, ha sigut professor titular en nombroses institucions formatives, a més de director titular i convidat en les principals agrupacions orquestrals del món.

L’objectiu de la Jove Orquestra de la Generalitat és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

Fecha: 16/01/2025